始興南山下有林泉嘗卜居焉荆州臥病有懷此地
作者：張九齡
朝代：唐

paragraphs: 出處各有在，何者爲陸沈。
幸無迫賤事，聊可祛迷襟。
世路少夷坦，孟門未嶇嶔。
多慙入火術，常惕履冰心。
一跌不自保，萬全焉可尋。
行行念歸路，眇眇惜光陰。
浮生如過隙，先達已吾箴。
敢忘丘山施，亦云年病侵。
力衰在所養，時謝良不任。
但憶舊棲息，願言遂窺臨。
雲間日孤秀，山下面清深。
蘿蔦自爲幄，風泉何必琴。
歸此老吾老，還當日千金。